Pocoyó, Caillou, els Lunnis i molts més protagonistes de Clan celebraran el seu aniversari a Burjassot
2025-07-24

L’Auditori de la Casa de Cultura de Burjassot acollirà la celebració d’un aniversari molt especial, el del canal Clan, que celebra el seu desé aniversari amb la gira “Ven a mi cumple”, un gran festival musical en el qual no faltaran els amics del canal.

El Festival Clan arribarà a Burjassot el dissabte 7 de maig a les 19 hores. Les entrades, amb un preu de 18€ més despeses de gestió, es poden adquirir en la tenda Charanga de Burjassot, a la Carretera de Llíria, 31, a www.yalastengo.com i www.entradasclan.es.

Ven a mi cumple és un gran espectacle protagonitzat pels personatges més volguts de Clan que volen celebrar amb els xiquets i les xiquetes de Burjassot els seus deu anys de diversió i fantasia: Pocoyó, Eli i Pato, Caillou i la seua àvia, l’abella Maya i Willy o Heidi seran alguns dels convidats i protagonistes d’aquesta gran festa d’aniversari que serà conduïda pels Lunnis.

Amb un elenc de nou actors que donen vida als citats personatges, l’espectacle, amb una durada de 70 minuts, serà una gran festa en la qual l’harmonia entre la música i les coreografies dels actors portarà al públic assistent a viure’l amb gran intensitat i entusiasme.

Lucho i Lupita seran els mestres de cerimònia en una vesprada en la qual l’Auditori de Burjassot es convertirà en un espectacular Plató de Televisió, colorit, amb multitud d’efectes de llums, càmeres de vídeo i un gran muntatge audiovisual. Un espectacle en el qual, per descomptat, no faltaran les sorpreses.

Pandora Produccions, en col·laboració amb Lemon Live Entertainment, produeix aquest gran festival musical destinat als més xicotets de la casa.